
Θέμα: Ψήφισμα συμπαράστασης στους διωκόμενους εκπαιδευτικούς του ΣΕΠΕ Μεσσηνίας

Κάτω τα χέρια από τους/τις συναδέλφους μας!

Και τη νέα σχολική χρονιά συνεχίζεται η εκστρατεία τρομοκράτησης των εκπαιδευτικών για την αξιολόγηση! Το Υπουργείο και η Κυβέρνηση της Ν.Δ. συνεχίζουν τις πειθαρχικές διώξεις σε βάρος αγωνιζόμενων εκπαιδευτικών. Δύο συναδέλφισσες και ένας συνάδελφος, μέλη του Συλλόγου Εκπαιδευτικών Π.Ε Μεσσηνίας, καλούνται -μετά από αναβολή- σε ακρόαση και απολογία ενώπιον του Α΄ Τμήματος του Πρωτοβάθμιου Πειθαρχικού Συμβουλίου της Π.Δ.Ε. Πελοποννήσου την Πέμπτη 8 Οκτωβρίου 2026, για το υποτιθέμενο πειθαρχικό αδίκημα της μη συμμετοχής στην αξιολόγηση. Οι συνάδελφοί μας συμμετείχαν στην απεργία-αποχή, υλοποιώντας τις συλλογικές αποφάσεις του κλάδου. 
Οι πειθαρχικές διώξεις συνεχίζονται παρά τις σημαντικές απαλλακτικές αποφάσεις που έχουν ήδη εκδοθεί για αντίστοιχες υποθέσεις. Το Πρωτοβάθμιο Πειθαρχικό Συμβούλιο Αν. Μακεδονίας και Θράκης απάλλαξε από κάθε κατηγορία 53 εκπαιδευτικούς που είχαν παραπεμφθεί για τη συμμετοχή τους στην απεργία-αποχή από την αξιολόγηση.  Αντίστοιχα, το Πρωτοβάθμιο Πειθαρχικό Συμβούλιο Πελοποννήσου εξέδωσε απαλλακτικές αποφάσεις για 6 εκπαιδευτικούς του ΠΥΣΠΕ Λακωνίας που διώκονταν για τον ίδιο λόγο.  Παράλληλα, το Διοικητικό Εφετείο Αθηνών ακύρωσε αποφάσεις καθαίρεσης προϊσταμένων Νηπιαγωγείων οι οποίες συμμετείχαν στην απεργία-αποχή και αρνήθηκαν να λάβουν μέρος στις διαδικασίες της αξιολόγησης. Το εφετείο Χανίων συνεχίζει τις αποφάσεις μονιμοποίησης νεοδιόριστων χωρίς αξιολόγηση, δικαιώνοντας τις/τους εκπαιδευτικούς της Κρήτης, νεοδιόριστες/ους 2020 και 2021. Και το σημαντικότερο, η Χρύσα Χοτζόγλου, διωκόμενη εκπαιδευτικός για την αγωνιστική της στάση, σε δυνητική αργία εδώ και 1,5 χρόνο, γυρίζει στο σχολείο της, μια και η Υπουργός Παιδείας υποχρεώθηκε να υπογράψει την παύση της δυνητικής αργίας. 
Αυτές οι αποφάσεις αποτελούν ισχυρό πλήγμα στην πολιτική των διώξεων, της τρομοκρατίας και της ποινικοποίησης της συνδικαλιστικής δράσης που επέλεξαν η Κυβέρνηση και το ΥΠΑΙΘΑ για να επιβάλουν την αντιεκπαιδευτική τους πολιτική. Επιβεβαιώνουν ότι οι εκπαιδευτικοί δεν διέπραξαν κανένα πειθαρχικό παράπτωμα. Συμμετείχαν σε μια συλλογικά προκηρυγμένη κινητοποίηση του κλάδου και ασκούσαν το συνταγματικά κατοχυρωμένο δικαίωμά τους στην απεργία. Αποτελούν σημαντική δικαίωση των διωκόμενων εκπαιδευτικών και ισχυρή παρακαταθήκη για τη συνέχιση του αγώνα.
   Ύστερα από αυτές τις αποφάσεις, η συνέχιση των διώξεων σε βάρος των δύο συναδελφισσών και του συναδέλφου του ΣΕΠΕ Μεσσηνίας είναι ακόμη πιο προκλητική. Απαιτούμε την πλήρη απαλλαγή τους από κάθε κατηγορία και την οριστική παύση όλων των πειθαρχικών διώξεων που συνδέονται με τη συμμετοχή στην απεργία-αποχή. 
Το Δ.Σ. του Συλλόγου μας καταγγέλλει την αντεργατική και αντιεκπαιδευτική πολιτική των πειθαρχικών διώξεων και την προσπάθεια εκφοβισμού της εκπαιδευτικής κοινότητας, με στόχο να καμφθεί το μεγάλο κίνημα ενάντια στην εφαρμογή της αξιολόγησης. Οι μεγάλες συγκεντρώσεις που έχουν πραγματοποιηθεί σε ολόκληρη τη χώρα ενάντια στις πειθαρχικές διώξεις εκφράζουν την αποφασιστικότητα του κλάδου να σταθεί στο πλευρό των εκπαιδευτικών που διώκονται άδικα για την άσκηση των νόμιμων και συνταγματικά κατοχυρωμένων δικαιωμάτων τους. 
Έχει αποδειχθεί ότι η αλληλεγγύη, η συλλογική δράση και ο ανυποχώρητος αγώνας αποτελούν τη μοναδική απάντηση στην καταστολή και στην ποινικοποίηση της συνδικαλιστικής δράσης. Οι πρώτες απαλλακτικές αποφάσεις αποδεικνύουν ότι ο συλλογικός αγώνας μπορεί να είναι νικηφόρος. 

Μαζί με τους/τις συναδέλφους μέχρι τη νίκη!
Η τρομοκρατία δεν θα περάσει!
Η απεργία δεν διώκεται, νικά!

